會稽婦
作者：梅堯臣
朝代：宋

paragraphs: 食藕莫問濁水泥，嫁婿莫問寒家兒。
寒兒黧黑面無脂，驥子縱瘦骨骼奇。
買臣貧賤妻生離，行歌負薪何媿之。
高車來駕建朱旗，銅牙文弩擐犀皮。
官迎吏走馬萬蹄，江潮晝起橫白霓。
舊妻呼載後乘歸，悔淚夜落無聲啼。
吳酒雖美吳魚肥，儂今豢養慚豬雞。
園中高樹多曲枝，一日挂與桑蟲齊。